บลจ.ฟินันซ่าเปิดขายกองทุนผ่านสไกป์
บลจ.ฟินันซ่า เปิดบริการใหม่ซื้อขายกองทุนผ่านโปรแกรมสไกป์กำจัดจุดอ่อนไม่มีสาขา
22 ก.พ. 2555

บลจ.ฟินันซ่า เปิดบริการใหม่ซื้อขายกองทุนผ่านโปรแกรมสไกป์กำจัดจุดอ่อนไม่มีสาขา  
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทได้เพิ่มช่องทางการขายและการติดต่อกับลูกค้าผ่านระบบอินเตอร์เนต Skype ซึ่งเป็นโปรแกรมติดต่อที่เห็นทั้งภาพและได้ยินทั้งเสียง โดยผ่านศูนย์บริการของเคทีซี ทัช 14 สาขาในเขตกรุงเทพ เปิดบริการตั้งแต่วันที่ 22 ก.พ.เป็นต้นไป
สำหรับการบริการดังกล่าวช่วยให้ลูกค้าเปิดบัญชีซื้อขายกองทุนกับบริษัทสะดวกขึ้นจากปัจจุบันต้องซื้อขายผ่านสำนักงานใหญ่ของบริษัทและตัวแทนขาย รวมทั้งช่วยแก้ปัญหาการที่บริษัทไม่มีสาขาช่วยขายกองทุน
"แค่ลูกค้ามาที่สาขาของเคทีซี ทัช ก็สามารถติดต่อกับเจ้าหน้าที่ของฟินันซ่าผ่านระบบ Skype มาที่สำนักงานใหญ่ของฟินันซ่า  ซึ่งจะมีเจ้าหน้ที่ที่มีใบอนุญาตติดต่อผู้ลงทุนไว้คอยให้คำปรึกษาและแนะนำ โดยในอนาคตจะขยายไปสู่สาขาที่ต่างจังหวัดด้วย"นายธีรพันธุ์ กล่าว 
นายธีรพันธุ์ กล่าวว่า บริษัทได้นำร่องโดยการเสนอขายกองทุนผ่านระบบ Skype 2 กองทุน คือ กองทุนเปิดฟินันซ่า หุ้นปันผล (FAM DEF) เน้นลงทุนหุ้นปันผลในตลาดหุ้นไทย มีนโยบายจ่ายเงินปันผลปีละ 1 ครั้งและ กองทุนเปิดฟินันซ่าตราสารหนี้พลัส โรล โอเวอร์ 6 เดือน 1 (FAM FIPR6M1) ซึ่งเป็นกองทุนประเภทเปิดขายและรับซื้อคืนเป็นกองแรกของบริษัท มีรอบการลงทุน 6 เดือน โดยครั้งนี้เน้นลงทุนในตราสารหนี้ภาครัฐและเอกชนและหรือเงินฝากทั้งในและต่างประเทศ ผลตอบแทน 3.40% ต่อปี สูงกว่าฝากเงินธนาคารและสูงกว่ากองทุนที่เสนอขายในช่วงนี้ โดยทั้งสองกองทุนเปิดขายตั้งแต่วันที่ 22-28 ก.พ.2555 ลงทุนขั้นต่ำ 2,000 บาท